હું મૂળ ખંભાતનો અને છેલ્લા બે વર્ષથી મુંબઈમાં એચ.આર મેનેજર તરીકે એક પ્રાઈવેટ કંપનીમાં જોબ કરું છું. લાઈફમાં મારો કોઈ ગોલ નહીં પણ સારું એવું કમાવું છું એટલે એક જ કંપનીમાં સ્થિર હતો. પપ્પા બેગ લઈને બહાર આવ્યા અને મેં કારની ડિક્કીમાં બધા બેગ મુક્યા ! મમ્મી અને પપ્પા કારમાં બેઠા અને મેં કાર હંકારી ! પપ્પા કહેવા લાગ્યા, ગોકુલ ધીમે ધીમે જવા દેજે. મેં ધ્યાન ન આપ્યું, ખંભાતની શેરીઓમાં કાર ચલાવવાની પણ એક અલગ જ મજા હતી. હલવાસનની સુંગધ જાણે ફેફસામાં તાજી હવા ભરતી હતી, મેં કાર થોભાવી અને મમ્મીને કહ્યું, મમ્મી માસી માટે હલવાસન લીધુ ? મમ્મીએ કહ્યું, હા બેટા, કાલે જ લીધુ ! મેં કહ્યું, તોય હું મારા અમદાવાદના મિત્રો માટે લઈ લઉં. હું કાર માંથી ઉતર્યો અને તરત જ હલવાસનની દુકાન પર ગયો અને કહ્યું, ઓ છોટુભાઈ કેમ છો ? છોટુભાઈ હલવાસનની દુકાન પર વર્ષોથી કામ કરતાં હતાં. એમણે કહ્યું, કેમ છો ગોકુલભાઈ ? મેં કહ્યું, એ બધુ છોડો, પૂજા ક્યાં છે એ બોલો ? છોટુભાઈએ કહ્યું, પૂજા અને એનો પરિવાર તો ગાંધીનગર જતો રહ્યો ! હું વિચારમાં પડી ગયો અને નિરાશ થઈને કહ્યું, સારું હવે બે કિલો હલવાસન આપો. હું હલવાસન લઇને કારમાં બેઠો.